CELEX: 32021D0673
Language: el
Date: 2021-04-21 00:00:00
Title: Εκτελεστική απόφαση (ΕΕ) 2021/673 της Επιτροπής της 21ης Απριλίου 2021 σχετικά με την αίτηση καταχώρισης της Ευρωπαϊκής Πρωτοβουλίας Πολιτών με τίτλο «Πράσινες στέγες» («Green Garden Roof Tops») [κοινοποιηθείσα υπό τον αριθμό C(2021) 2750] (Το κείμενο στην αγγλική γλώσσα είναι το μόνο αυθεντικό)

26.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 141/23
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/673 ΤΗΣ ΕΠΙΤΡΟΠΗΣ
         της 21ης Απριλίου 2021
         σχετικά με την αίτηση καταχώρισης της Ευρωπαϊκής Πρωτοβουλίας Πολιτών με τίτλο «Πράσινες στέγες» («Green Garden Roof Tops»)
         
            
               [κοινοποιηθείσα υπό τον αριθμό C(2021) 2750]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με την Ευρωπαϊκή Πρωτοβουλία Πολιτών (1), και ιδίως το άρθρο 6 παράγραφοι 2 και 3,
         Εκτιμώντας τα ακόλουθα:
         
                     (1)
                  
                  
                     Στις 3 Μαρτίου 2021 υποβλήθηκε στην Επιτροπή αίτηση καταχώρισης Ευρωπαϊκής Πρωτοβουλίας Πολιτών με τίτλο «Πράσινες στέγες» («Green Garden Roof Tops»).
                  
               
                     (2)
                  
                  
                     Οι στόχοι της πρωτοβουλίας διατυπώνονται ως εξής: «Στην Ευρώπη υπάρχουν πολλά καταστήματα με κενή στέγη. Στις περισσότερες περιπτώσεις, η στέγη αυτή δεν χρησιμοποιείται για συγκεκριμένο σκοπό. Επιπλέον, η επιφάνεια της στέγης είναι καλυμμένη με πλαστικό και πέτρες, δηλαδή τα υλικά από τα οποία έχει κατασκευαστεί η στέγη. Συνεπώς, η στέγη, αυτή καθαυτή, δεν αποφέρει περιβαλλοντικά οφέλη. Αντίθετα, προκαλεί περαιτέρω ζημίες στο περιβάλλον. Ο λόγος για τον οποίο εστιάζουμε στα περιβαλλοντικά οφέλη συνδέεται με την τρέχουσα περιβαλλοντική κρίση. Πρέπει να αναλογιστούμε και να αναζητήσουμε τους τρόπους με τους οποίους μπορούμε να αυξήσουμε την ευαισθητοποίηση σχετικά με τα περιβαλλοντικά προβλήματα και να επιτύχουμε μια υγιή ισορροπία μεταξύ της κοινωνίας, της οικονομίας και της προστασίας του πλανήτη μας. Γι’ αυτόν τον λόγο, βασικός σκοπός του σχεδίου είναι η αξιοποίηση του χώρου που είναι διαθέσιμος πάνω σε στέγες. Στόχος είναι να δημιουργηθεί ένας πράσινος κήπος πάνω στις στέγες των κτιρίων διαφόρων επιχειρήσεων. Έτσι, οι στέγες που μέχρι σήμερα παρέμεναν αναξιοποίητες μπορούν πλέον να συμβάλουν στη βελτίωση του περιβάλλοντος και στον περιορισμό της περιβαλλοντικής κρίσης.»
                  
               
                     (3)
                  
                  
                     Σε ένα έγγραφο αναφοράς παρέχονται περισσότερες αναλυτικές πληροφορίες σχετικά με την πρωτοβουλία. Ειδικότερα, με την πρωτοβουλία προτείνεται οι εργαζόμενοι των επιχειρήσεων να συμμετέχουν εθελοντικά στη συντήρηση των πράσινων στεγών και τα κράτη μέλη να ενθαρρύνουν την ενεργή συμμετοχή των εταιρειών στα έργα αυτά, παρέχοντας πιστώσεις φόρου στο τέλος κάθε οικονομικού έτους. Στο παράρτημα παρατίθενται επίσης τα αναμενόμενα οφέλη για το περιβάλλον και για τις ίδιες τις επιχειρήσεις. Οι πράσινες στέγες θα συμβάλουν 1) στη βελτίωση της ποιότητας του αέρα, 2) στην καταπολέμηση της κλιματικής αλλαγής, 3) στην εξοικονόμηση ενέργειας, 4) στη βελτίωση της διήθησης και συγκράτησης των υδάτων και 5) στη δημιουργία ενδιαιτήματος για την άγρια ζωή. Η πρωτοβουλία θα αποφέρει οφέλη για τις συμμετέχουσες επιχειρήσεις, καθώς θα συμβάλει στη βελτίωση της φήμης τους, στην ενίσχυση της αφοσίωσης των εργαζομένων και στην εξασφάλιση φορολογικών πλεονεκτημάτων.
                  
               
                     (4)
                  
                  
                     Οι διοργανωτές δεν καλούν ρητά την Επιτροπή να εκδώσει συγκεκριμένη νομική πράξη, αλλά η προς έκδοση πράξη μπορεί να προκύψει από ορισμένες από τις προτεινόμενες νομικές βάσεις για την ανάληψη δράσης. Οι στόχοι και το παράρτημα οδηγούν στο συμπέρασμα ότι η πρωτοβουλία απαιτεί την έγκριση πρότασης για την έκδοση νομικής πράξης η οποία αποσκοπεί στην επίτευξη περιβαλλοντικού στόχου και στην οποία περιέχεται φορολογική συνιστώσα. Η εθελοντική συμμετοχή των εργαζομένων θα μπορούσε να συμβάλει στον περιβαλλοντικό στόχο.
                  
               
                     (5)
                  
                  
                     Η Επιτροπή έχει την εξουσία να εκδίδει νομική πράξη σύμφωνα με το άρθρο 192 της Συνθήκης, στο μέτρο που η πρωτοβουλία έχει ως στόχο να προωθεί τη δημιουργία πράσινων στεγών με την παροχή πιθανών χρηματοδοτικών κινήτρων από την Ένωση ή τη λήψη μέτρων φορολογικού χαρακτήρα.
                  
               
                     (6)
                  
                  
                     Η Επιτροπή έχει την εξουσία να εκδίδει νομική πράξη σύμφωνα με το άρθρο 115 της Συνθήκης, στο μέτρο που η προτεινόμενη πρωτοβουλία έχει ως στόχο να προωθεί την παροχή πιστώσεων φόρου ή τη μείωση του φόρου εισοδήματος που καταβάλλουν τα κράτη μέλη.
                  
               
                     (7)
                  
                  
                     Για τους λόγους αυτούς, κανένα μέρος της πρωτοβουλίας δεν βρίσκεται καταφανώς εκτός του πλαισίου των αρμοδιοτήτων της Επιτροπής δυνάμει των οποίων μπορεί να υποβάλει πρόταση για την έκδοση νομικής πράξης της Ένωσης με σκοπό την εφαρμογή των Συνθηκών.
                  
               
                     (8)
                  
                  
                     Η ομάδα διοργανωτών έχει προσκομίσει επαρκείς αποδείξεις ότι πληροί τις απαιτήσεις που προβλέπονται στο άρθρο 5 παράγραφοι 1 και 2 του κανονισμού (ΕΕ) 2019/788 και έχει ορίσει τα πρόσωπα επικοινωνίας σύμφωνα με το άρθρο 5 παράγραφος 3 πρώτο εδάφιο του ίδιου κανονισμού.
                  
               
                     (9)
                  
                  
                     Η πρωτοβουλία δεν είναι κατάφωρα καταχρηστική, επιπόλαιη ή κακόβουλη και δεν αντίκειται εμφανώς στις αξίες της Ένωσης, όπως ορίζονται στο άρθρο 2 της Συνθήκης για την Ευρωπαϊκή Ένωση και στα δικαιώματα που κατοχυρώνονται στον Χάρτη των Θεμελιωδών Δικαιωμάτων της Ευρωπαϊκής Ένωσης.
                  
               
                     (10)
                  
                  
                     Επομένως, η πρωτοβουλία με τίτλο «Πράσινες στέγες» («Green Garden Roof Tops») καταχωρίζεται,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Ευρωπαϊκή Πρωτοβουλία Πολιτών με τίτλο «Πράσινες στέγες» («Green Garden Roof Tops») καταχωρίζεται.
         
         
            Άρθρο 2
            Η παρούσα απόφαση απευθύνεται στην ομάδα διοργανωτών της Ευρωπαϊκής Πρωτοβουλίας Πολιτών με τίτλο «Πράσινες στέγες» («Green Garden Roof Tops»), την οποία εκπροσωπούν η κ. Almog Yoana SADE και ο κ. Negev Raphael SADE, που ενεργούν ως πρόσωπα επικοινωνίας.
         
         
            Βρυξέλλες, 21 Απριλίου 2021.
            
               
                  Για την Επιτροπή
               
               Věra JOUROVÁ
               
                  Αντιπρόεδρος
               
            
         
         
            (1)  ΕΕ L 130 της 17.5.2019, σ. 55.